Služby Facebooku sú po globálnom výpadku znovu dostupné
- Správy
- Služby Facebooku sú po globálnom výpadku znovu dostupné
Služby Facebooku sú po globálnom výpadku znovu dostupné
Sociálna sieť Facebook a platformy Instagram a WhatsApp sú už znova dostupné po výpadku, ktorý trval zhruba šesť hodín. Spoločnosť Facebook v utorok vo vyhlásení vysvetlila, že chybná zmena konfigurácie ovplyvnila jej interné nástroje a systémy, čo komplikovalo pokusy o vyriešenie problému. Podľa nej však nie sú dôkazy o tom, že by boli v dôsledku výpadku skompromitované dáta používateľov. Zakladateľ Facebooku Mark Zuckerberg sa ospravedlnil ľuďom, ktorých postihol výpadok. Informuje o tom spravodajský portál BBC.
Výpadok sa začal v pondelok okolo 17:00, pričom ani do jednej z troch spomenutých služieb, ktoré Facebook vlastní, sa nebolo možné dostať ani na webe ani prostredníctvom smartfónových aplikácií. Používatelia sa do nich začínali dostávať až okolo 23:00.
Niektorí používatelia tiež hlásili problémy s platformou pre súpravy virtuálnej reality Oculus a aplikácie, ktoré si vyžadujú prihlásenie cez Facebook.
Podľa webstránky Downdetector, ktorá sleduje výpadky, to bol vôbec najväčší výpadok, keď problémy hlásilo 10,6 milióna ľudí po celom svete.
Výpadok takýchto rozmerov a trvania je zriedkavý. V roku 2019 technické problémy spôsobili nedostupnosť Facebooku a jeho aplikácií vo svete na viac ako 14 hodín.
Výpadok prišiel deň po tom, čo sa bývalá zamestnankyňa Facebooku v rozhovore priznala k tomu, že zverejnila dokumenty o spoločnosti. Frances Haugen v ňom uviedla, že firma uprednostnila "rast pred bezpečnosťou". V utorok bude Haugen vypovedať pred podvýborom amerického Senátu počas pojednávania o bezpečnosti detí na internete, ktoré sa bude zaoberať výskumom spoločnosti o vplyvoch Instagramu na duševné zdravie mladých používateľov.
Zdroj: (SITA, bbc.com, ns;bn)